Մութազիմ Կադդաֆի

**Մութազիմ Կադդաֆի** (, ), լիբիական բանակի սպա, 2010 թվականից զբաղեցրել է Լիբիայի Պետական անվտանգության ծառայության խորհրդականի պաշտոնը։ Նա եղել է Լիբիայի առաջնորդ գնդապետ Մուամմար Կադդաֆիի չորրորդ որդին և մտել է նրա ամենամոտ շրջապատի մեջ։

2009 թվականի ապրիլին Մութազիմը հանդիպել է ԱՄՆ պետքարտուղար Հիլարի Քլինթոնի հետ, ինչը նշանավորել է լիբիական-ամերիկյան երկկողմ հարաբերությունների ամենաբարձր մակարդակը՝ դրանց հաստատումից մի քանի տարի անց։ Մութազիմի համար դա լուրջ հաջողություն է համարվել, որը նախորդել է նրա նշանակմանը Պետական անվտանգության ծառայության խորհրդականի պաշտոնում։ Բազմաթիվ պաշտոնյաների շրջանում տարածված է եղել կարծիք, որ նա «հատուկ չի առանձնացել մտավոր զարգացվածությամբ»։ Պաշտոնյաների խոսքերով՝ նա «թղթից կարդացել է իր համար նախապես պատրաստված տեքստերը, որոնք վերաբերվել են ազգային անվտանգության հարցերին»։ 

2008 թվականին նա չարաշահել է իր լիազորությունները որպես Ազգային անվտանգության խորհրդական և 1,2 միլիարդ դոլար է պահանջել ազգային նավթային կորպորացիայից՝ սեփական հատուկ նշանակության բրիգադ ստեղծելու համար:

2009 թվականին Մութազիմը հանդիպել է սենատորներ Ջոն Մաքքեյնի և Ջոզեֆ Լիբերմանի հետ, որոնց հայտնել է Լիբիային ռազմական աջակցության անհրաժեշտության մասին։ Մութազիմի խոսքերով՝ «Լիբիայի արևմուտքում ապրում  է 60 միլիոն ալժիրցի, արևելքում՝ 80 միլիոն եգիպտացի, մեր հարևանությամբ Եվրոպան է, իսկ հարավում՝ խնդիրներով լի Աֆրիկայի Ենթասահարա տարածաշրջանը»։ Նրան հետաքրքրել է լիբիական զինված ուժերի վերազինումը։ Լիբիան զինատեսակներ է ձեռք բերել Ռուսաստանից և Չինաստանից, սակայն Մութազիմին հետաքրքրել է ամերիկյան ռազմական տեխնիկայի գնումը։

## Հնարավոր ժառանգորդ
Ըստ տեղեկությունների՝ Մութազիմը ապրել է Եգիպտոսում՝ միաժամանակ համարվելով իշխանության հնարավոր ժառանգորդ։ Վերադառնալուց հետո նա նշանակվել է պետական անվտանգության խորհրդական, ինչը համաձայնեցված է եղել բարձրաստիճան զինվորականների հետ։ 2009 թվականին Մութազիմի անունը հիշատակվել է Իբն-Շեյխ ալ-Լիբիի մահվան հետ կապված, ինչի մասին խոսվել է լիբիական թերթերից մեկում, որը հրապարակվել է Սեյֆ ալ-Իսլամ Կադդաֆիի համաձայնությամբ։

## Դերը քաղաքացիական պատերազմում
Քաղաքացիական պատերազմի ընթացքում Մութազիմը եղել է Մուամմար Կադդաֆիի հավատարիմ զորքերի հրամանատարը Բրեգայի շրջանում՝ 2011 թվականի գարուն-ամառ ամիսներին տեղի ունեցած Բրեգայի երրորդ և չորրորդ մարտերի ժամանակ։ Նրա հաշիվները սառեցվել են, իսկ մուտքը այլ երկրներ արգելվել է՝ Մուամմար Կադդաֆիի մերձավոր շրջապատի հետ ունեցած կապերի պատճառով։ Տեսանյութերից մեկի համաձայն՝ նա հնարավոր է ղեկավարել է Բրեգայի շրջակայքի ականապատման աշխատանքները։

Դիտորդների կարծիքով՝ Տրիպոլիի համար մղվող մարտերի ընթացքում Մութազիմը հնարավոր է գտնվել է Բաբ ալ-Ազիզիայում, որտեղից նա հրամանատարել է Կադդաֆիին հավատարիմ մնացած ուժերին։ Սակայն ապստամբների կողմից համալիրի գրավումից հետո Մութազիմի ոչ մի հետք չի հայտնաբերվել։

Լիբիայի անցումային ազգային խորհուրդի անդամների և կողմնակիցների համոզմամբ՝ Մութազիմը հնարավոր է գտնվել է Սիրտ քաղաքում, որի համար մարտերը սկսվել են 2011 թվականի սեպտեմբերի կեսերին։ Մասնավորապես, սեպտեմբերի 26-ին Լիբիայի անցումային ազգային խորհուրդի ռազմական ներկայացուցիչ Ահմեդ Բանին հայտնել է, որ գաղտնալսվել է Մութազիմ ԿադԴաֆիի՝ Սիրտի պաշտպանության ղեկավարի, և նրա եղբոր՝ Սեյիֆ ալ-Իսլամ Կադդաֆիի հեռախոսազրույցը։

Հոկտեմբերի 13-ին ապստամբները հայտարարել են, որ բռնել են Մութազիմին, երբ նա փորձել է ընտանիքի հետ լքել Սիրտը։ Հաղորդվել է, որ նրան տեղափոխել են Բենղազի, որտեղ հարցաքննվել է, սակայն ավելի ուշ այդ տեղեկությունը հերքվել է։

## Մահ
Հոկտեմբերի 20-ին, Սիրտի գրավման ժամանակ Ազգային բանակի կողմից, Մութազիմ Կադդաֆին փորձել է դուրս պրծնել քաղաքից։ Սկզբում տեղեկություններ են տարածվել նրա հնարավոր գերի ընկնելու մասին։ «Ռոյթերս» լրատվական գործակալության թղթակիցը հայտնել է, որ տեսել է նրան վիրավոր, սակայն կենդանի վիճակում։ Սակայն ավելի ուշ «Sky News» հեռուստաալիքը հայտնել է, որ նա, ինչպես նաև նրա հայրը՝ Մուամմար Կադդաֆին, սպանվել են։ Լիբիայի անցումային կառավարությունում հաստատվել է Մութազիմ Կադդաֆիի մահվան փաստը։

Հոկտեմբերի 21-ին հրապարակվել է տեսանյութ, որը նկարահանվել է Լիբիայի անցումային ազգային խորհուրդի զորքերի զինվորի կողմից, և որի մեջ երևացել է գերի ընկած Մութազիմ Կադդաֆին։ Կադդաֆիի որդին, որը Սիրտում ընթացող մարտերի ընթացքում մորուք է ունեցել, հագել է քողարկված զինվորական տաբատ և շապիկ, ունեցել է վնասվածքներ դեմքին, ձեռքերին և մարմնին, ինչպես նաև բազմաթիվ կտրվածքներ։ Արյունոտ  շապիկն ու նրա որոշակի դանդաղկոտությունը վկայել են, որ նա կոնտուզիա է ստացել։ «Ֆրանսպրես» ֆրանսիական լրատվական գործակալության կողմից հրապարակված տեսանյութերում և լուսանկարներում երևացել է, որ նա նստած է եղել հատակին փռված արևայրուքին և ծխել է ծխախոտ։ Մի փոքր ուշ արված լուսանկարներում, որոնք հրապարակվել են սաուդյան «Ալ Արաբիա» հեռուստաալիքի կողմից, երևացել է, որ Մութազիմ Կադդաֆին արդեն մահացած պառկել է հիվանդանոցային մահճակալին՝ կոկորդի ստորին հատվածում բաց վերքով։ Այն կադրերում, որտեղ նա դեռ կենդանի է եղել, այդ վերքերը բացակայել են։

Ամենայն հավանականությամբ, նկարահանումներից հետո՝ գերի ընկած և վիրավոր Մութազիմ Կադդաֆին, միջազգային բոլոր կոնվենցիաների խախտմամբ, որոնք արգելում են հաշվեհարդարը գերի վերցված մարտիկների նկատմամբ, մահապատժի է ենթարկվել, ինչը հաստատվել է «Human Rights Watch» միջազգային իրավապաշտպան կազմակերպության հետաքննության արդյունքներով։

## Ծանոթագրություններ

## Արտաքին հղումներ
*Мутассим Каддафи р. 18 декабрь 1974 ум. 20 октябрь 2011

Կատեգորիա:Լիբիայի քաղաքական գործիչներ
Կատեգորիա:Պետության ղեկավարների երեխաներ
Կատեգորիա:Սպանված քաղաքական գործիչներ